Veiviržas

Veivi̇̀ržas – vakarų Lietuvos upė, Klaipėdos ir Šilutės rajonuose, kairysis Minijos intakas.

Prasideda Patyrio miške, 3 km į šiaurės rytus nuo Endriejavo (Klaipėdos raj.). Teka per Kapstato ežerą į vakarus, nuo Antkopčio iki Veiviržėnų – į pietus, o toliau iki žiočių – į pietvakarius. Nuo Veiviržėnų vaga vingiuota. Įteka į Miniją 21 km nuo jos žiočių, 6 km į pietus nuo Priekulės. Vidut. nuolydis 155 cm/km. Jos baseinas nesimetriškas.

Veiviržas nuo 1974 m. priklauso Minijos ichtiologiniam draustiniui (vadinamas Veiviržo ichtiologinis draustinis). Visoje upėje saugomi upėtakiai, šlakiai, paprastieji kūjagalviai ir nėgės. Dalis upės su slėniais įtraukti į Veiviržo kraštovaizdžio draustinį (1992 m.). Veiviržas vandens turizmui tinka nuo Veiviržėnų ir tik pavasario polaidžio metu arba po didesnių liūčių.

Žymesni tiltai: Šilininkų tiltas, Šilininkų geležinkelio tiltas, Vilkyčių tiltas.

Intakai:
 kairieji – Vinkurė, Drobūkštis, Liekna, Krioklys, Upita, Šalpė, Pintakis, Senupelis, Kuisis, Santakys, Ašva.
 dešinieji – Dirsteika, Juodupis, Kastys, Graužupis, Šalteikė, Aisė.

 Etimologija 
Šaltiniuose upė minima kaip Wewerse (1384 m.), Weywirs (1388 m.), Wewirsche, Wiwirsche, Wewirsha. Tarminės formos – Vevirža, Vèviržė, Vieviržė, Veivir̃žas.

Upėvardis sudėtingos darybos, galimai reduplikacinis. Dėmuo virž- sietinas su žodžiu veržtis, o dėmenį veiv-/viev- viena iš siūlomų etimologijų sieja su vijimusi, sukimusi („vyti“).

 Nuorodos 

Kategorija:Klaipėdos rajono upės
Kategorija:Šilutės rajono upės